[{"text_idx": "#000000", "text": "MArta kaj JOmo kantas MAYOMA-n: Bitalbumo. \u2013 Donneville: Vinilkosmo, 2021.\nLa albumo enhavas la rezulton de kunlaboro inter la afrika au\u0306toro The\u0301ophile Mayoma Diankembo kaj JoMo (Jean-Marc Leclercq). Tiu lasta ne bezonas apartan prezenton, sed necesas diri kelkajn vortojn pri la c\u0302efa au\u0306toro: The\u0301ophile Mayoma Diankembo naskig\u0302is en 1960 en Kins\u0302aso, esperantistig\u0302is en 1983, komencis poeziumi kaj komponi muzikon en 1985. Li estas \u201cizolita\u201d au\u0306toro, c\u0302ar li ne partoprenas en iu muzika grupo, tial liaj verkoj dum multaj jaroj estis nekonataj al la vasta publiko. Nur en 2006 li kontaktis JoMon, kiu registris iom da liaj kantoj; la unua publikigo okazis en 2010, kiam Vinilkosmo eldonis la albumon Afrika kompilo, en kiu sonis ses kantoj de Mayoma, prezentitaj de JoMo.\nJen do venis la tempo por la nova kunlaboro. Per tiu c\u0302i albumeto oni povas konatig\u0302i kun kvin novaj kantoj de Mayoma; krome sonas la originala kanto de JoMo Mi revenos (parte kantata en la lingala, unu el la lingvoj de Demokratia Respubliko Kongo). La tutan muzikan realigon arang\u0302is JoMo mem, ludante kaj kantante; multegajn voc\u0302ajn partiojn plenumis ankau\u0306 Marta Julia\u0301, la filino de JoMo."}, {"text_idx": "#000001", "text": "La g\u0302enerala impreso pri la albumo estas mezbona: la tuto sonas akcepteble, sed evidente temas pri nenio brila au\u0306 aparte interesa. La stilo de la au\u0306toro s\u0302ang\u0302ig\u0302is malmulte: dau\u0306re temas pri komponaj\u0302oj sufic\u0302e simplaj kaj muzike, kaj \u2013 precipe! \u2013 tekste. Malfacilas jug\u0302i pri la muzikaj intencoj de la au\u0306toro, c\u0302ar la tutan muzikan prilaboron, lau\u0306 mia kompreno, faris JoMo (kiu ja lertas pri muziko kaj, vers\u0302ajne, multe ric\u0302igis la originajn muzikajn ideojn). Inter la kvin originalaj kantoj de Mayoma unu prezentas sufic\u0302e tedan regeon; du \u2013 iom plumpajn minorajn baladojn kun jen ama, jen politika kunteksto (pri \u201cla usonaj nigruloj, kiuj en Ameriko estis mistraktitaj\u201d). Iom pli interesa estas la komponaj\u0302o Mirejla: pop-roka priama kanto kun preskau\u0306 s\u0302lagreca rekantaj\u0302o, sed \u201cmalplena\u201d cetera enhavo. La lirika Venu, mi amas vin muzike estas, eble, la plej simpatia kanto, al kiu tamen ege mankas bona teksto. La lasta kanto, plene farita de JoMo, sonas plej \u201cafrike\u201d kaj tutcerte g\u0302i estas la plej altkvalita inter c\u0302iuj prezentitaj en la albumo. Rezulte el la ses prezentitaj kantoj iom impresis min maksimume du \u2013 ne tro granda kvociento."}, {"text_idx": "#000002", "text": "Muzikaj arang\u0302oj malgrau\u0306 la relativa simpleco (c\u0302efe sonas nur diversspecaj gitaroj kaj drumoj) estas ric\u0302aj kaj variaj. La voc\u0302o de JoMo plejparte sonas fone kaj subtene, dum la c\u0302efajn partiojn plenumas Marta; s\u0302ia voc\u0302o en la alta registro sonas iom pike, dum la penoj realigi plurvoc\u0302an kantadon per abundo de samtembraj partioj foje impresas mise; ankau\u0306 la trouzo de intervoc\u0302aj \u201cmalplenaj\u201d kvintoj estas kelkloke ec\u0302 tranc\u0302a por mia orelo (eble indus ne c\u0302asi plurvoc\u0302econ, sed anstatau\u0306e profiti pli klaran sonon). La elparolo kompense estas sufic\u0302e bona."}, {"text_idx": "#000004", "text": "Resume: sufic\u0302e malforta origina materialo dank\u2019 al la penoj de JoMo ig\u0302is pli-malpli akceptebla. Sed la tuta albumo estas same mezinteresa, kiel mezgranda. Fakte g\u0302i, vers\u0302ajne, estos pli interesa por konatig\u0302i kun la kreado de JoMo, ol kun tiu de Mayoma."}, {"text_idx": "#000008", "text": "Demonstraj versioj de \u201cLa Ondo\u201d\nMusklaku la kovrilon por legi pliajn informojn."}]